庭中酴醾盛開二甥以詩來戲和其韻
作者：李綱
朝代：宋

paragraphs: 栽培初不棄葑菲，桃李無言下自蹊。
試營小圃供幽奇，野趣獨與閑相宜。
邇來落葉子滿枝，新花璨發歸酴醾。
濛濛烟雨濕冰姿，湯泉乍洗温柔肌。
玉人胡爲在軒墀，態濃意遠芬蘭芝。
月華萬里來清輝，照耀光彩通屏帷。
青雲宛轉蟠素螭，髙架上與飛甍齊。
客來花下同圍棋，對花不怕輸吟詩。
帝鄉富貴未可幾，淵明之語真良規。
一杯相屬慎勿辭，我方餔糟啜其醨。
醉中不省今何時，胸次洞達元無疵。
山林正好相娱嬉，朝廷漸有中興期。
羲和鞭日不肯遲，海水清淺蓬萊池。
飛花雪落白玉巵，起舞鶴氅風前披。